לאחר ביטולם של מספר פסטיבלים ובראשם הדוף, יצאו אלפים להפגנה מאולתרת. עכשיו הגיע הזמן להפגנה גדולה ומאורגנת, שתתקיים בחודש יולי הקרוב בכיכר רבין בתל אביב. בהפגנה צפויים לקחת חלק דיג'ייז ואומנים רבים מכל הז'אנרים. המארגנים: "ההפגנה היא רק יריית הפתיחה"
המחאה הגדולה של סצנת המסיבות, הפסטיבלים וההופעות תחת הקריאה "תנו לרקוד בשקט", תתקיים ב-18 ביולי (יום ה') בכיכר רבין בתל אביב. זאת, למעלה מ-20 שנה לאחר הפגנת "תנו צ'אנס לטראנס" המיתולוגית.
ההפגנה תחל ב-18:00 ובמהלכה ראשי המאבק יעלו לנאום ויציגו את מטרותיהם ודרכי הפעולות שלהם לציבור. ניתן לספר כי כבר עכשיו מספר לא מבוטל של אמנים (מכל הז'אנרים בארץ) פנו לראשי המאבק במטרה לקחת חלק במחאה.
"זו הפגנה על חירות הפרט וזכויות היסוד של כולנו. על החופש התרבותי של כולנו, שכל אחד יוכל לשמוע איזו מוזיקה שהוא רוצה גם אם זה תחת כיפת השמיים. המשטרה לא צריכה לעצור את זה", שיתף אורן קומה מראשי המאבק לחופש התרבות. "ההפגנה היא יריית הפתיחה לריצת מרתון שבסופה נשנה חקיקה תקינה ופסיקה המגבילה קיום מסיבות, פסטיבלים והופעות בדגש על כאלה תחת כיפת השמיים".
במקביל לתכנון המחאה הגדולה, בימים אלה ראשי המאבק עמלים גם על הקמת עמותה ללא רווח שתפעל בנושא. בין המייסדים ניתן למצוא דוקטור, פרופסור ועורכי דין.